[CHAMPAULT] LES GENDRON 61 
sions (moy d’un autre costé importunant sans cesse sa majesté) si un 
medecin trés expert de hollande enuoyé par les estats n’eust asseuré le 
Roy après auoir ueu le cancer de la Reine, en luy disant qu’il n’y auoit 
au dit de meilleur reméde que le mien pour prolonger les jours de cette 
grande princesse, dont il jugeoit le mal (aussy bien que moy) incurable; 
ce qu’il prouua par plusieurs belles raisons qui se trouuérent assez con- 
formes aux miennes: dont le Roy tesmoigna estre bien satisfait, sachant 
bien qu’il n’y auoit aucune intelligence de luy à moy. 
Quelques jours aprés, le medecin qu’auoit enuoyé le Roy dangle- 
terre, reconnu pour trés expert en la connoissance de ces sortes de maux, 
se trouua dans les mêmes sentiments et de plus aprouua l’opinion que 
j'auois de ne point faire saigner ny purger les malades qui auoient des 
cancers qui s’estoient emparez de quelques vaisseaux considérables, 
comme estoit celluy de la Reine. 
Cette aprobation si peu attendue de quelques médecins augmenta 
mon crédit de beaucoup enuers leurs majestez qui me connoissoient desin- 
teressé; estant, aussi d’ailleurs, instruit que la pluspart des malades que 
l’on traitoit par leurs ordres mouroient misérablement dans les douleurs. 
Quelques bons médecins et chirurgiens de la cour, zelez a leur seruice 
disant à leurs majestez la veritté de ce qui se passoit dans le secret; et 
Dieu ne permettant pas que rien leur soit inconu, affin qu'ils se servent 
en temps et lieu des lumières qu’il leur donne. 
Je diray icy en passant, sur le sujet des médecins, qu’estant un 
jour auec Je Roy et son altesse royalle dans l’entichambre de la Reine 
mère où je leur disois quelques particularitez de son mal, on apporta au 
Roy une lettre qui uenait de la part d’un grand medecin d’allemagne 
que l’embassadeur de france luy enuoyoit; me uoulant retirer à l’ouuer- 
ture que le Roy en fist, son altesse me dist “attendez un peu; uous uerrez 
ce que veux dire ce medecin, et en direz uotre sentiment au Roy.” En 
même temps, sa majesté en fist elle-même la lecture qui ne contenoit que 
de belles cures qu’il auoit faictes en son pays, et pour conclusions de- 
mandoit au Roy six mil liures pour enuoyer le secret par écrit, et trente 
mil liures pour venir en france uoir la Reine. Le Roy s’arresta a ces 
mots, et dist en se souriant “je vois bien que cet homme n’est qu’un 
charlatan sans esprit ny conduitte; je luy aurois bien plus donné qu’il 
ne me demande; et s’il auoit guery la Reine je le ferois le plus grand 
seigneur de son pays. On ne marchande point avec les Roys en des 
affaires de cette importance.” Monsieur dist aussy plusieurs choses 
a son desauantage. 
Pendant toutes ces visites et contestations de médecins, la Reine 
continuoit toujours 4 se seruir de mes sachets qui empechoient ses dou- 
leurs et l’augmentation de sa tumeur; ne laissant tous les jours de faire 
ses déuotions à l’ordinaire, de prendre ses repas avec leurs majestez, et 
